**Резолюция №13**

**За устойчиво развитие на ВиК сектора в България**

Сектор Водоснабдяване и Канализация има изключително важно значение за цялостното социално-икономическо развитие на населените места. Степента на изграждане на инфраструктурата му и качеството на услугите, които предоставя, в голяма степен определя не само облика на съвременния начин на живот, но и създава възможности за привличане на чуждестранни инвестиции. Същевременно процесите на развитие на сектора в последните години изостават от развитието на секторите, предоставящи подобни услуги, в другите европейски страни. Понастоящем ситуацията в сектор ВиК с основание би могла да се определи като противоречива. Необходимо е съществено подобряване на услугите, както в областта на снабдяването с питейна вода на населените места, така и за отвеждане и пречистване на отпадъчните води. Следователно, бъдещото развитие на този сектор в голяма степен зависи от отговора на основния въпрос - в каква степен ВиК дружествата ще успеят да осигурят възможности за финансиране на мащабни инфраструктурни обекти. Рехабилитация на водоснабдителната мрежа и липсата на достатъчно специалисти в бранша се очертават като други сериозни проблеми, които спешно трябва да получат решение.

Отчитайки настоящата ситуация, КТ “Подкрепа“ ще работи за устойчиво развитие на жизнеспособен ВиК сектор в България чрез:

- приемане от Народното събрание на нов Закон за ВиК, уреждащ правната рамка от правила, регламентиращи собствеността, управлението и експлоатацията на ВиК системата, предоставянето, регулирането и контрола на ВиК услугите, с акцент върху предвиждането на помощ от страна на държавата на социално слабите български граждани по подобие на „енергийните помощи“ чрез т.нар. „социална помощ за вода“, с което да се гарантира минимално количество от 2,8 куб.м. на човек за питейно-битови и хигиенни нужди, съгласно Резоолюция на ООН;

- разработване и приемане на специален финансов механизъм, чрез който да се определи икономически защитима и социално поносима цена на водата, гарантирантираща възможност за достатъчно финансови средства за инвестиции;

- определяне на водата като изключителен държавен ресурс, жизненоважен за българското население, стратегическа суровина от национално значение, рефлектираща върху националната сигурност и в този смисъл осъществяване дейността по ВиК само и единствено от публични търговски дружества / държавна и общинска собственост/;

- създаване на условия за запазване и разширяване на публичния характер на сектора, отчитайки световните тенденции и с оглед защитата на интересите на българските граждани, обществото и на държавата като цяло;

- регламентиране структурата, функциите, задълженията и отговорностите на „Българския ВиК Холдинг“ и взаимотношенията му с всички ВиК оператори, поддържащи и експлоатиращи ВиК инфраструктурата в страната;

- създаване на специален фонд „Сигурност на ВиК“ по подобие на фонд „Енергийна сигурност“, в който да бъдат акумулирани достатъчно средства за съфинансиране при усвояване на такива по ОПОС, но и за покриване на разходи при възстановяване на ВиК инфраструктурата при бедствия и аварии;

- гарантиране на справедливо и адекватно заплащане на труда на заетите във ВиК сектора и осигуряване на здравословни и безопасни условия на труд, с акцент върху превенцията от на професионалните рискове за здравето на работещите;

- учредяване на самостоятелна регулаторна комисия за ВиК услугите и актуализация на регулаторния механизъм за тях;

- подкрепа на реализираната досега политика от страна на Министерство на финансите за изключване на ВиК операторите от задължението да превеждат дивидент на държавата от своята печалба.